b'\n_START_ARTICLE_\nNico Rosberg\n_START_SECTION_\nBiografija\n_START_PARAGRAPH_\nRosbergas gim\xc4\x97 Vysbadene, Hesene, Vakar\xc5\xb3 Vokietijoje. Jo t\xc4\x97vai 1982 met\xc5\xb3 \xe2\x80\x9eFormul\xc4\x97s 1\xe2\x80\x9c \xc4\x8dempionas, suomis Keke Rosberg ir vokiet\xc4\x97 Sina Rosberg. Rosbergas gim\xc4\x97 po keturi\xc5\xb3 dien\xc5\xb3, kai jo t\xc4\x97vas laim\xc4\x97jo 1985 m. Detroito \xe2\x80\x9eGrand Prix\xe2\x80\x9c atstovaudamas \xe2\x80\x9eWilliams-Honda\xe2\x80\x9c komandai. Rosbergas did\xc5\xbei\xc4\x85j\xc4\x85 jaunyst\xc4\x97s dal\xc4\xaf praleido Monake ir ten gyvena iki \xc5\xa1iol. Jis laisvai kalba vokie\xc4\x8di\xc5\xb3, angl\xc5\xb3, pranc\xc5\xabz\xc5\xb3, ital\xc5\xb3 ir ispan\xc5\xb3 kalbomis. Rosbergo t\xc4\x97vas specialiai jo nemok\xc4\x97 suomi\xc5\xb3 klabos, kad jis koncentruot\xc5\xb3si \xc4\xaf kalbas, kurios bus naudingesn\xc4\x97s tolimesniame jo gyvenime ir karjeroje._NEWLINE_Rosbergas turi dvigub\xc4\x85 suomi\xc5\xb3 ir vokie\xc4\x8di\xc5\xb3 pilietyb\xc4\x99 ir skirtinguose ankstyvos karjeros tarpsniuose atstovavo abiem \xc5\xa1alims. FIA neleid\xc5\xbeia keisti v\xc4\x97liavos viename \xc4\x8dempionate, tod\xc4\x97l \xe2\x80\x9eFormul\xc4\x97je 1\xe2\x80\x9c jis pasirinko lenktyniauti po Vokietijos v\xc4\x97liava._NEWLINE_2014 metais Rosbergas ved\xc4\x97 savo ilgamet\xc4\x99 draug\xc4\x99 Vivian Sibold. J\xc5\xb3 dukra Ala\xcf\x8aa Rosberg gim\xc4\x97 2015 m. rugpj\xc5\xab\xc4\x8dio 30 d..\n_START_SECTION_\nJunior Formul\xc4\x97 (1996\xe2\x80\x932004)\n_START_PARAGRAPH_\nRosbergas prad\xc4\x97jo lenktyniauti kartingais b\xc5\xabdamas \xc5\xa1e\xc5\xa1eri\xc5\xb3. 2000 m. gale jis su Lewisu Hamiltonu buvo komandos draugai. 2002 m. Rosbegas per\xc4\x97jo \xc4\xaf Vokietijos \xe2\x80\x9eFormula BMW\xe2\x80\x9c \xc4\x8dempionat\xc4\x85, kur tapo nugal\xc4\x97toju. Pergal\xc4\x97 \xc4\x8dempionate jam suteik\xc4\x97 \xc5\xa1ans\xc4\x85 testuoti \xe2\x80\x9eWilliams-BMW\xe2\x80\x9c komandos automobil\xc4\xaf ir tuo metu jis buvo jauniausias lenktynininkas vairav\xc4\x99s \xe2\x80\x9eFormul\xc4\x97s 1\xe2\x80\x9c automobil\xc4\xaf.  2003 m. jis per\xc4\x97jo \xc4\xaf savo t\xc4\x97vo komand\xc4\x85 \xe2\x80\x9eFormul\xc4\x97s 3 Euro serijoje\xe2\x80\x9c. Rosbergas rod\xc4\x97 gerus rezultatus ir serijoje pasiliko kitiems metams. 2004 m. saus\xc4\xaf Barselonoje jis v\xc4\x97l testavo \xe2\x80\x9eWilliams\xe2\x80\x9c automobil\xc4\xaf.\n_START_SECTION_\nGP2 (2005)\n_START_PARAGRAPH_\n2005 m. sulauk\xc4\x99s kvietimo i\xc5\xa1 Londono imperatori\xc5\xa1kojo koled\xc5\xbeo studijuoti aviacijos in\xc5\xbeinerij\xc4\x85 Rosbergas pasi\xc5\xablymo atsisak\xc4\x97 ir prisijung\xc4\x97 prie \xe2\x80\x9eART Grand Prix\xe2\x80\x9c komandos naujai sukurtoje \xe2\x80\x9eGP2 serijoje\xe2\x80\x9c. Jis 15 ta\xc5\xa1k\xc5\xb3 aplenk\xc4\x97 antroje vietoje likus\xc4\xaf  Heikki Kovalainen\xc4\x85 ir tapo pirmuoju \xe2\x80\x9eGP2 serijos\xe2\x80\x9c \xc4\x8dempionu.\n_START_SECTION_\n2006\n_START_PARAGRAPH_\n2005 m. lapkrit\xc4\xaf Rosbergas buvo oficialiai patvirtintas \xe2\x80\x9eWilliams\xe2\x80\x9c komandos lenktynininku 2006 m. Formul\xc4\x97s 1 sezonui. In\xc5\xbeinerijos gabum\xc5\xb3 teste, kur\xc4\xaf Williams skiria visiems naujiems lenktynininkams, Rosbergas surinko did\xc5\xbeiausi\xc4\x85 bal\xc5\xb3 skai\xc4\x8di\xc5\xb3 komandos istorijoje. Pirmose karjeros Formul\xc4\x97s 1 lenktyn\xc4\x97se Rosbergo automobilis nebuvo laikomas pakankamai konkurencingu, kad pretenduot\xc5\xb3 \xc4\xaf podiumo pozicijas. Taip pat jis tur\xc4\x97jo prasiskinti keli\xc4\x85 pro kitus automobilius, po to, kai su\xc5\xbealojo priekin\xc4\x99 automobilio dal\xc4\xaf pirmame pos\xc5\xabkyje. Nepaisant to, Rosbergas lenktynes baig\xc4\x97 ta\xc5\xa1k\xc5\xb3 zonoje, septintoje vietoje, pozicija \xc5\xbeemiau nei komandos draugas Markas Webberis, ir u\xc5\xbefiksavo grei\xc4\x8diausi\xc4\x85 rat\xc4\x85, tapdamas, tuo metu, jauniausiu tai padariusiu lenktynininku Formul\xc4\x97s 1 istorijoje. To pasekoje jis buvo siejamas su tokiomis komandomis kaip McLaren._NEWLINE_Kitame etape Malaizijoje Rosbergas kvalifikacijoje u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85, bet jo \xe2\x80\x9eCosworth\xe2\x80\x9c variklis, antrose jam privalomose lenktyn\xc4\x97se, po septyni\xc5\xb3 rat\xc5\xb3 sugedo. Antr\xc4\x85 kart\xc4\x85 ta\xc5\xa1k\xc5\xb3 zonoje jis fini\xc5\xa1avo Europos Grand Prix, po komandos draugo automobilio gedimo._NEWLINE_Lik\xc4\x99s 2006 m. sezonas Rosbergui nebuvo s\xc4\x97kmingas. Jis pasitrauk\xc4\x97 keturiuose i\xc5\xa1 kit\xc5\xb3 septyni\xc5\xb3 Grand Prix ir tuose kuriuose fini\xc5\xa1avo ta\xc5\xa1k\xc5\xb3 nepeln\xc4\x97. Ar\xc4\x8diausiai ta\xc5\xa1k\xc5\xb3 jis buvo Did\xc5\xbeiosios Britanijos Grand Prix, kur fini\xc5\xa1avo ma\xc5\xbeiau nei viena sekunde atsilik\xc4\x99s nuo a\xc5\xa1tuntoje vietoje atva\xc5\xbeiavusio Jacques Villeneuve. I\xc5\xa1 viso sezone Rosbergas surinko 4 ta\xc5\xa1kus, 3 ma\xc5\xbeiau nei komandos draugas Markas Webberis.\n_START_SECTION_\n2007\n_START_PARAGRAPH_\n2007 m. sezonui \xe2\x80\x9eWilliams\xe2\x80\x9c pasira\xc5\xa1\xc4\x97 sutart\xc4\xaf su \xe2\x80\x9eToyota\xe2\x80\x9c varikli\xc5\xb3 gamintoju. Rosbergo komandos draugas Markas Webberis per\xc4\x97jo \xc4\xaf \xe2\x80\x9eRed Bull Racing\xe2\x80\x9c komand\xc4\x85, po to, kai \xe2\x80\x9eWilliams\xe2\x80\x9c 2007 m. sezonui pasira\xc5\xa1\xc4\x97 sutart\xc4\xaf su Alexander Wurz. Testuose prie\xc5\xa1 sezono prad\xc5\xbei\xc4\x85 \xe2\x80\x9eFW29\xe2\x80\x9c automobilis su \xe2\x80\x9eToyota\xe2\x80\x9c varikliu parod\xc4\x97 potencial\xc4\x85, ta\xc4\x8diau Rosbergas i\xc5\xa1liko realistu: \xe2\x80\x9eFormul\xc4\x97je 1 paprastai negali per vienus metus i\xc5\xa1 galo per\xc5\xa1okti \xc4\xaf priek\xc4\xaf\xe2\x80\x9c._NEWLINE_2007 m. sezone Rosbergas 7 kartus fini\xc5\xa1avo ta\xc5\xa1k\xc5\xb3 zonoje, \xc4\xafskaitant ir, iki tol geriausi\xc4\x85 karjeros pozicij\xc4\x85, ketvirt\xc4\x85 viet\xc4\x85 sezon\xc4\x85 u\xc5\xbebaigian\xc4\x8diame Brazilijos Grand Prix. Jis fini\xc5\xa1avo septintas Australijos, Vengrijos ir Turkijos Grand Prix, \xc5\xa1e\xc5\xa1tas Italijos ir Belgijos Grand Prix lenktyn\xc4\x97se. Kanados Grand Prix kvalifikacijoje Rosbergas u\xc5\xbe\xc4\x97m\xc4\x97 7 viet\xc4\x85, o lenktyn\xc4\x97se po starto pakilo dvejomis pozicijomis auk\xc5\xa1\xc4\x8diau \xc4\xaf 5 viet\xc4\x85:_NEWLINE_\xe2\x80\x9eLenktyni\xc5\xb3 prad\xc5\xbeioje tik\xc4\x97jausi, kad rezultatas bus geras, nes va\xc5\xbeiavau penktas ir automobilis jaut\xc4\x97si gerai, bet 21 rate pasirod\xc4\x97 saugos automobilis... 23 rate man reik\xc4\x97jo sustoti pasipildyti kuro, kas rei\xc5\xa1k\xc4\x97 jog 13 sekund\xc5\xbei\xc5\xb3 nepataikiau \xc4\xaf kuro papildymo lang\xc4\x85, kas i\xc5\xa1 esm\xc4\x97s u\xc5\xbebaig\xc4\x97 mano lenktynes. Naujos taisykl\xc4\x97s baud\xc5\xbeia lenktynininkus, kurie va\xc5\xbeiuoja \xc4\xaf boksus i\xc5\xa1kart i\xc5\xa1va\xc5\xbeiavus saugos automobiliui, taigi man buvo skirta 10 sekund\xc5\xbei\xc5\xb3 bauda ir viskas k\xc4\x85 gal\xc4\x97jau padaryti po to buvo 10 vieta.\xe2\x80\x9c_NEWLINE_2007 m. Rosbergas lenktyni\xc5\xb3 nebaig\xc4\x97 tik tris kartus. Likus 14 rat\xc5\xb3 iki fini\xc5\xa1o Malaizijoje sugedo automobilio hidraulika. Likus tik 5 ratams iki Jungtini\xc5\xb3 Valstij\xc5\xb3 Grand Prix lenktyni\xc5\xb3 fini\xc5\xa1o jis va\xc5\xbeiavo 6, ta\xc4\x8diau buvo priverstas pasitraukti prad\xc4\x97jus tek\xc4\x97ti tepalui, galiausiai buvo klasifikuotas 16 vietoje. Elektronikos gedimas u\xc5\xbebaig\xc4\x97 ir Rosbergo Japonijos Grand Prix._NEWLINE_Pirmoje 2007 m. sezono pus\xc4\x97je Alexanderis Wurzas peln\xc4\x97 daugiau ta\xc5\xa1k\xc5\xb3 u\xc5\xbe Rosberg\xc4\x85, ta\xc4\x8diau antroje pus\xc4\x97je Rosbergas aplenk\xc4\x97 komandos draug\xc4\x85 ir i\xc5\xa1 viso surinko 20 ta\xc5\xa1k\xc5\xb3. Tai buvo 5 kartus daugiau ta\xc5\xa1k\xc5\xb3, nei jis peln\xc4\x97 2006 m. sezone.\n_START_SECTION_\n2008\n_START_PARAGRAPH_\nAustralijos Grand Prix lenktyn\xc4\x97se Rosbergas i\xc5\xa1kovojo pirm\xc4\x85j\xc4\x85 karjeros podiumo pozicij\xc4\x85, kur fini\xc5\xa1avo tre\xc4\x8dias. Lik\xc4\x99s sezonas nebuvo toks s\xc4\x97kmingas.  Pranc\xc5\xabzijos Grand Prix jam buvo skirta 10 starto pozicij\xc5\xb3 bauda u\xc5\xbe tai, kad Kanadoje boksuose atsitrenk\xc4\x97 \xc4\xaf Lewis\xc4\x85 Hamilton\xc4\x85, nepaisant to, kad tai tur\xc4\x97jo \xc4\xaftakos tik jo paties lenktyn\xc4\x97ms, kadangi Hamiltonas ir Kimi R\xc3\xa4ikk\xc3\xb6nenas i\xc5\xa1 lenktyni\xc5\xb3 jau buvo pa\xc5\xa1alinti._NEWLINE_Rugs\xc4\x97j\xc4\xaf Singap\xc5\xabro Grand Prix lenktyn\xc4\x97se, kur Rosbergas pirm\xc4\x85 kart\xc4\x85 karjeroje pirmavo, jis fini\xc5\xa1avo antras po Fernando Alonso. Lenktyn\xc4\x97se jam buvo skirta 10 sekund\xc5\xbei\xc5\xb3 bauda u\xc5\xbe \xc4\xafva\xc5\xbeiavim\xc4\x85 \xc4\xaf boksus, kai \xc5\xa1ie buvo u\xc5\xbedaryti pasirod\xc5\xbeius saugos automobiliui, ta\xc4\x8diau Rosbergas daug pozicij\xc5\xb3 neprarado, atlik\xc4\x99s bausm\xc4\x99 gr\xc4\xaf\xc5\xbeo \xc4\xaf tras\xc4\x85 penktas, kai tuo tarpu Robertas Kubica u\xc5\xbe t\xc4\x85 pat\xc4\xaf pa\xc5\xbeeidim\xc4\x85 i\xc5\xa1 ketvirtos vietos nukrito \xc4\xaf paskutin\xc4\x99.\n_START_SECTION_\n2009\n_START_PARAGRAPH_\n2009 m. sezone Rosbergas peln\xc4\x97 ta\xc5\xa1kus beveik visose lenktyn\xc4\x97se ir reguliariai kvalifikuodavosi pirmajame de\xc5\xa1imtuke. Sezono starte Melburne jis fini\xc5\xa1avo 6 pozicijoje ir nuva\xc5\xbeiavo grei\xc4\x8diausi\xc4\x85 lenktyni\xc5\xb3 rat\xc4\x85. Sekan\xc4\x8diose trejose lenktyn\xc4\x97se sek\xc4\x97si blogiau, ta\xc4\x8diau nuo Kinijos Grand Prix Rosbergo forma pager\xc4\x97jo ir jis fini\xc5\xa1avo a\xc5\xa1tuntas, \xc5\xa1e\xc5\xa1tas ir du kartus penktas. Savo nam\xc5\xb3 lenktyn\xc4\x97se Vokietijoje jis nuva\xc5\xbeiavo vienas geriausi\xc5\xb3 iki tol savo lenktyni\xc5\xb3, kur, nepaisant problem\xc5\xb3 d\xc4\x97l kuro, jis i\xc5\xa1 15 starto pozicijos fini\xc5\xa1avo ketvirtas, prie\xc5\xa1 \xc4\x8dempionato lyder\xc4\xaf Jenson\xc4\x85 Button\xc4\x85. Po to sek\xc4\x97 ketvirta vieta  Vengrijoje ir penkta vieta Europos Grand Prix. Nepaisant i\xc5\xa1kovoto ta\xc5\xa1ko Belgijos Grand Prix Rosbergo pastangos pelnyti ta\xc5\xa1kus visose Europos lenktyn\xc4\x97se, d\xc4\x97l prasto tempo, baig\xc4\x97si Moncoje. Nepaisant nes\xc4\x97km\xc4\x97s 2009 m. Singap\xc5\xabro Grand Prix kvalifikacijoje jis u\xc5\xbe\xc4\x97m\xc4\x97 tre\xc4\x8di\xc4\x85 pozicij\xc4\x85 ir antroje kvalifikacijos dalyje nuva\xc5\xbeiavo grei\xc4\x8diausi\xc4\x85 savaitgalio rat\xc4\x85 (1:46.197). Lenktyni\xc5\xb3 starte Rosbergas aplenk\xc4\x97 Sebastian\xc4\x85 Vettel\xc4\xaf ir pretendavo \xc4\xaf antr\xc4\x85 viet\xc4\x85, arba net \xc4\xaf pirm\xc4\x85j\xc4\x85 pergal\xc4\x99, ta\xc4\x8diau va\xc5\xbeiuodamas i\xc5\xa1 pirmojo sustojimo boksuose kirto balt\xc4\x85 linij\xc4\x85 ir u\xc5\xbe tai gavo perva\xc5\xbeiavimo pro boksus baud\xc4\x85, kaip tik pasirod\xc5\xbeius saugos automobiliui. Automobiliams susigr\xc5\xabdus Rosbergas nukrito \xc4\xaf gal\xc4\x85 ir jo lenktyn\xc4\x97s buvo visai sugadintos. Rosbergas v\xc4\x97liau atsipra\xc5\xa1\xc4\x97 komandos, pavadin\xc4\x99s savo klaid\xc4\x85 \xe2\x80\x9ekvaila\xe2\x80\x9c. Japonijos Grand Prix jis fini\xc5\xa1avo penktas, po to, kai kvalifikavosi 11 pozicijoje, ta\xc4\x8diau, po kitiems skirt\xc5\xb3 starto pozicij\xc5\xb3 baud\xc5\xb3, lenktynes prad\xc4\x97jo 7 pozicijoje. Netrukus po lenktyni\xc5\xb3 Jensonas Buttonas teis\xc4\x97jams prane\xc5\xa1\xc4\x97, kad Rosbergas vir\xc5\xa1ijo greit\xc4\xaf esant geltonai v\xc4\x97liavai, bet Rosbergas buvo i\xc5\xa1teisintas teis\xc4\x97jams i\xc5\xa1siai\xc5\xa1kinus, kad jo prietaiso skydo ekranas rod\xc4\x97 tik tai, kad jis turi ma\xc5\xbeai kuro. Tai Rosbergui u\xc5\xbetikrino 4 ta\xc5\xa1kus ir i\xc5\xa1 viso su 34,5 ta\xc5\xa1kais jis sezon\xc4\x85 u\xc5\xbebaig\xc4\x97 7 lenktyninink\xc5\xb3 \xc4\x8dempionato pozicijoje. Rosbergo komandos draugas Kazuki Nakajima ta\xc5\xa1k\xc5\xb3 nepeln\xc4\x97 ir \xe2\x80\x9eWilliams\xe2\x80\x9c u\xc5\xbe\xc4\x97m\xc4\x97 6 konstruktori\xc5\xb3 \xc4\x8dempionato viet\xc4\x85.\n_START_SECTION_\n2010\n_START_PARAGRAPH_\n2009 m. spalio 29 d. Rosbergas paskelb\xc4\x97, kad sezono pabaigoje paliks \xe2\x80\x9eWilliams\xe2\x80\x9c komand\xc4\x85. Jis pakomentavo, kad \xe2\x80\x9eWiliiams\xe2\x80\x9c \xe2\x80\x9etikrai par\xc4\x97m\xc4\x97 mano karjer\xc4\x85 ir a\xc5\xa1 nor\xc4\x97\xc4\x8diau u\xc5\xbe tai jiems labai pad\xc4\x97koti. Ta\xc4\x8diau a\xc5\xa1 nor\xc4\x97\xc4\x8diau laim\xc4\x97ti lenktynes ir  nesu tikras ar \xc5\xa1iuo metu jie yra tam paj\xc4\x97g\xc5\xabs\xe2\x80\x9c. 2009 m. lapkri\xc4\x8dio 16 d. \xe2\x80\x9eMercedes-Benz\xe2\x80\x9c nupirko \xe2\x80\x9eBrawn GP\xe2\x80\x9c komand\xc4\x85 ir 2010 m. sezonui pervadino j\xc4\x85 \xc4\xaf \xe2\x80\x9eMercedes GP\xe2\x80\x9c. 2009 m. lapkri\xc4\x8dio 23 d. buvo paskelbta, kad Rosbergas bus pirmasis komandos lenktynininkas. 2009 gruod\xc5\xbeio 23 d. buvo paskelbta, Rosbergo komandos draugu taps Michaelis Schumacheris ir d\xc4\x97l prietar\xc5\xb3 jam bus atiduotas Rosbergo automobilio numeris (3). Nepaisant didelio \xc5\xa1urmulio lyd\xc4\x97jusio Schumacherio sugr\xc4\xaf\xc5\xbeim\xc4\x85 \xc4\xaf sport\xc4\x85, daugumoje lenktyni\xc5\xb3 Rosbergas kvalifikacijose ir lenktyn\xc4\x97se peln\xc4\x97 geresnius rezultatus. Malaizijoje Rosbergas i\xc5\xa1kovojo savo pirm\xc4\x85j\xc4\x85 pirmos eil\xc4\x97s starto pozicij\xc4\x85, kai lietingoje kvalifikacijoje u\xc5\xbe\xc4\x97m\xc4\x97 antr\xc4\x85 viet\xc4\x85. Lenktyn\xc4\x97se jis u\xc5\xbe\xc4\x97m\xc4\x97 3 viet\xc4\x85, tai buvo pirmasis \xe2\x80\x9eMercedes\xe2\x80\x9c podiumas po sugr\xc4\xaf\xc5\xbeimo \xc4\xaf Formul\xc4\x99 1. Kinijos Grand Prix u\xc5\xbe\xc4\x97m\xc4\x99s 3 viet\xc4\x85 jis peln\xc4\x97 antr\xc4\x85 podium\xc4\x85 i\xc5\xa1 eil\xc4\x97s ir lenktyninink\xc5\xb3 \xc4\x8dempionato lentel\xc4\x97je trumpam pakilo \xc4\xaf 2 viet\xc4\x85. _NEWLINE_Jis fini\xc5\xa1avo septintas Monake, penktas Turkijoje ir \xc5\xa1e\xc5\xa1tas Kanadoje, bet tik de\xc5\xa1imtas Europos Grand Prix. Did\xc5\xbeiosios Britanijos Grand Prix lenktyn\xc4\x97se atsilaik\xc4\x99s prie\xc5\xa1 Alonso ir Button\xc4\x85 Rosbergas u\xc5\xbe\xc4\x97m\xc4\x97 tre\xc4\x8di\xc4\x85 viet\xc4\x85. Vokietijoje \xe2\x80\x9eMercedes\xe2\x80\x9c tempas v\xc4\x97l buvo prastas ir Rosbergas fini\xc5\xa1avo a\xc5\xa1tuntas. Vengrijos Grand Prix atrod\xc4\x97 daug \xc5\xbeadantis, ta\xc4\x8diau va\xc5\xbeiuojant i\xc5\xa1 boks\xc5\xb3 nukrito automobilio ratas ir jis buvo priverstas pasitraukti i\xc5\xa1 ta\xc5\xa1k\xc5\xb3 zonos pozicij\xc5\xb3. Lenktyn\xc4\x97s Belgijoje buvo s\xc4\x97kmingesn\xc4\x97s ir po visas lenktynes trukusios dvikovos su Schumacheriu jis fini\xc5\xa1avo 6 vietoje, prie\xc5\xa1 ne daug atsilikus\xc4\xaf komandos draug\xc4\x85. Italijos Grand Prix starte aplenk\xc4\x99s abu \xe2\x80\x9eRed Bull\xe2\x80\x9c pilotus jis i\xc5\xa1kovojo 5 viet\xc4\x85. Singap\xc5\xabre Rosbergas peln\xc4\x97 dar vien\xc4\x85 5 viet\xc4\x85._NEWLINE_Jam nepasisek\xc4\x97 Japonijoje, kai spaud\xc5\xbeant Schumacheriui atiskyr\xc4\x97 automobilio ratas ir Rosbergas trenk\xc4\x97si \xc4\xaf barjerus. Jam dar labiau nepasisek\xc4\x97 inauguraciniame Kor\xc4\x97jos Grand Prix, kai b\xc5\xabnant ketvirtoje pozicijoje \xc4\xaf j\xc4\xaf trenk\xc4\x97si Markas Webberis. Webberis trenk\xc4\x97si \xc4\xaf barjer\xc4\x85 ir d\xc4\x97l inercijos gr\xc4\xaf\xc5\xbeo ant lenktyni\xc5\xb3 linijos, \xc4\x8dia Rosbergas netur\xc4\x97jo kur pasukti ir jie susid\xc5\xabr\xc4\x97. Lenktyn\xc4\x97s \xe2\x80\x9eInterlagos\xe2\x80\x9c trasoje buvo pozityvesn\xc4\x97s. Rosbergas fini\xc5\xa1avo 6 vietoje, nepaisant trij\xc5\xb3 sustojim\xc5\xb3 boksuose, i\xc5\xa1 kuri\xc5\xb3 du padaryti esant saugos automobiliui, kas suma\xc5\xbeino nuostolius. Sekan\xc4\x8di\xc4\x85 savait\xc4\x99 Abu Dabyje Rosbergas v\xc4\x97l stojo boksuose esant saugos automobiliui ir tai jam pad\xc4\x97jo fini\xc5\xa1uoti ketvirtam. \xc5\xa0is rezultatas jam u\xc5\xbetikrino 7 viet\xc4\x85 lenktyninink\xc5\xb3 \xc4\x8dempionate. Rosbergas u\xc5\xbebaig\xc4\x97 16 i\xc5\xa1 19 sezono lenktyni\xc5\xb3, i\xc5\xa1 kuri\xc5\xb3 15-oje peln\xc4\x97 ta\xc5\xa1kus.\n_START_SECTION_\n2011\n_START_PARAGRAPH_\nNaujasis \xe2\x80\x9eMercedes MGP W02\xe2\x80\x9c automobilis \xc5\xbeiemos testuose buvo labai greitas. Australijoje Rosbergas pademonstravo savo greit\xc4\xaf, ta\xc4\x8diau i\xc5\xa1 lenktyni\xc5\xb3 pasitrauk\xc4\x97 po susid\xc5\xabrimo su Rubensu Barrichello. Malaizijoje jis prad\xc4\x97jo lenktynes i\xc5\xa1 9 pozicijos ir fini\xc5\xa1avo 12, tai rei\xc5\xa1k\xc4\x97, jog pirm\xc4\x85 kart\xc4\x85 karjeroje po pirm\xc5\xb3 dvej\xc5\xb3 sezono lenktyni\xc5\xb3 netur\xc4\x97jo n\xc4\x97 vieno ta\xc5\xa1ko. Pirmuosius sezono ta\xc5\xa1kus Rosbergas peln\xc4\x97 Kinijoje, kur kvalifikavosi 4 ir fini\xc5\xa1avo 5 vietoje, taip pat 14 rat\xc5\xb3 pirmavo. 2011 m. Belgijos Grand Prix Rosbergas pirmajame rate aplenk\xc4\x97 Sebastian\xc4\x85 Vettel\xc4\xaf ir i\xc5\xa1 viso 3 ratus pirmavo, ta\xc4\x8diau greitai nukrito keliomis pozicijomis \xc5\xbeemiau ir 42 rate i\xc5\xa1 44 leido komandos draugui Schumacheriui j\xc4\xaf aplenkti d\xc4\x97l 5 vietos po to, kai komanda j\xc4\xaf persp\xc4\x97jo, kad saugot\xc5\xb3 kur\xc4\x85._NEWLINE_Rosbergas tre\xc4\x8di\xc4\x85 kart\xc4\x85 i\xc5\xa1 eil\xc4\x97s \xc4\x8dempionat\xc4\x85 baig\xc4\x97 7 vietoje, lenkdamas komandos draug\xc4\x85 Michael\xc4\xaf Schumacher\xc4\xaf. Ta\xc4\x8diau sezone jis nepeln\xc4\x97 n\xc4\x97 vienos podiumo pozicijos ir ta\xc5\xa1k\xc5\xb3 skirtumas tarp jo ir Schumacherio nuo 70 ta\xc5\xa1k\xc5\xb3 2010 m. suma\xc5\xbe\xc4\x97jo iki 13. Taip buvo i\xc5\xa1 dalies d\xc4\x97l to, kad \xe2\x80\x9eMercedes MGP W02\xe2\x80\x9c da\xc5\xbeniausiai netur\xc4\x97jo su kuo var\xc5\xbeytis, nes \xe2\x80\x9eRed Bull\xe2\x80\x9c, \xe2\x80\x9eMcLaren\xe2\x80\x9c ir \xe2\x80\x9eFerrari\xe2\x80\x9c automobiliai buvo daug prana\xc5\xa1esni, o likusi\xc5\xb3 komand\xc5\xb3 tempas buvo blogesnis nei \xe2\x80\x9eMGP W02\xe2\x80\x9c. Rosbergas atkreip\xc4\x97 d\xc4\x97mes\xc4\xaf \xc4\xaf tai, kad d\xc4\x97l nauj\xc5\xb3 \xe2\x80\x9ePirelli\xe2\x80\x9c padang\xc5\xb3 ir DRS sistemos, pristatytos 2011 m., lenkimas pasidar\xc4\x97 lengvesnis ir kvalifikacija, kur jis aplenk\xc4\x97 Schumacher\xc4\xaf 16:3, prarado savo svarb\xc4\x85. Nepasant to, jis gyr\xc4\x97 DRS teigdamas, kad tai gali b\xc5\xabti viena geriausi\xc5\xb3 taisykli\xc5\xb3 Formul\xc4\x97s 1 istorijoje.\n_START_SECTION_\n2012\n_START_PARAGRAPH_\nPirmose sezono lenktyn\xc4\x97se Australijoje ir Malaizijoje Rosbergas u\xc5\xbe\xc4\x97m\xc4\x97 atitinkamai 12 ir 13 vietas ir ta\xc5\xa1k\xc5\xb3 nepeln\xc4\x97. Kinijos Grand Prix jis peln\xc4\x97 savo pim\xc4\x85j\xc4\x85 karjeros pole pozicij\xc4\x85. Pasinaudoj\xc4\x99s starto pozicija jis i\xc5\xa1kovojo pirm\xc4\x85j\xc4\x85 pergal\xc4\x99 savo karjeroje, antroje vietoje fini\xc5\xa1avus\xc4\xaf Jenson\xc4\x85 Button\xc4\x85, kuris atsiliko d\xc4\x97l boksuose padarytos klaidos, aplenk\xc4\x99s 20 sekund\xc5\xbei\xc5\xb3. Tokiu b\xc5\xabdu Rosbergas i\xc5\xa1kovojo pirmus sezono ta\xc5\xa1kus ir pirm\xc4\x85j\xc4\x85 \xe2\x80\x9eMercedes\xe2\x80\x9c pergal\xc4\x99 nuo 1955 m. Italijos Grand Prix, kur\xc4\xaf, prie\xc5\xa1 jiems pasitraukiant i\xc5\xa1 sporto, laim\xc4\x97jo Juan Manuel Fangio. Be to, Rosbergas tapo pirmuoju vokie\xc4\x8di\xc5\xb3 lenktynininku, po Hermanno Lango pergal\xc4\x97s 1939 m. \xc5\xa0veicarijos Grand Prix, laim\xc4\x97jusiu lenktynes voki\xc5\xa1kame automobilyje ir pirmasis Formul\xc4\x97s 1 Grand Prix laim\xc4\x97tojo s\xc5\xabnus laim\xc4\x97j\xc4\x99s Grand Prix lenktynes t\xc4\x97vui esant gyvam. V\xc4\x97liau jis fini\xc5\xa1avo antras Monake, bet kvalifikacijose da\xc5\xbeniausiai buvo l\xc4\x97tesnis u\xc5\xbe Schumacher\xc4\xaf ir nusmuko \xc4\xaf 9 lenktyninink\xc5\xb3 \xc4\x8dempionato viet\xc4\x85.\n_START_SECTION_\n2013\n_START_PARAGRAPH_\n2013 m. sezonui Rosbergas pasiliko \xe2\x80\x9eMercedes\xe2\x80\x9c komandoje, ta\xc4\x8diau jo komandos draugas Michaelis Schumacheris pasitrauk\xc4\x97 i\xc5\xa1 Formul\xc4\x97s 1 ir j\xc4\xaf pakeit\xc4\x97 Lewisas Hamiltonas, kuris su komanda pasira\xc5\xa1\xc4\x97 sutart\xc4\xaf 4 metams. Rosbergas pasitrauk\xc4\x97 i\xc5\xa1 Australijos Grand Prix d\xc4\x97l problem\xc5\xb3 su elektra ir fini\xc5\xa1avo 4 vietoje Malaizijos Grand Prix po to, kai komanda neleido jam aplenkti Hamiltono. Monake jis peln\xc4\x97 pole pozicij\xc4\x85 ir laim\xc4\x97jo lenktynes. Pergal\xc4\x97 Rosbergui buvo ypatinga, nes Monake jis gyveno did\xc5\xbei\xc4\x85j\xc4\x85 gyvenimo dal\xc4\xaf ir jo t\xc4\x97vas Keke Rosbergas laim\xc4\x97jo \xc5\xa1ias lenktynes lygiai prie\xc5\xa1 30 met\xc5\xb3. Bir\xc5\xbeelio 30 d. Rosbergas laim\xc4\x97jo antras sezono ir tre\xc4\x8dias karjeros lenktynes Did\xc5\xbeiosios Britanijos Grand Prix, kur jis pasinaudojo komandos draugo Hamiltono pramu\xc5\xa1tu automobilu ir Sebastiano Vettelio techniniais gedimais. Gr\xc4\xaf\xc5\xbe\xc4\x99s po vasaros pertraukos jis kvalifikavosi antras po Vettelio, atsilik\xc4\x99s tik 0,010 sekund\xc4\x97s. Indijoje Rosbergas kvalifikavosi ir fini\xc5\xa1avo antras, o Abu Dabyje u\xc5\xbe\xc4\x97m\xc4\x97 3 viet\xc4\x85. Lietingoje kvalifikacijoje Brazilijoje jis v\xc4\x97l u\xc5\xbe\xc4\x97m\xc4\x97 \xc4\xafsp\xc5\xabding\xc4\x85 2 viet\xc4\x85. Lenktyn\xc4\x97se vienu metu pirmav\xc4\x99s galiausiai fini\xc5\xa1avo penktas ir su 171 ta\xc5\xa1kais \xc4\x8dempionat\xc4\x85 baig\xc4\x97 6 vietoje. Komandos draugas Lewisas Hamiltonas surinko 189 ta\xc5\xa1kus.\n_START_SECTION_\n2014\n_START_PARAGRAPH_\nSezono atidaryme Australijos Grand Prix, Rosbergas prad\xc4\x97j\xc4\x99s i\xc5\xa1 3 starto pozicijos lenktynes laim\xc4\x97jo 20 sekund\xc5\xbei\xc5\xb3 skirtumu. Jo t\xc4\x97vas Keke Rosberg 1985 m. laim\xc4\x97jo pat\xc4\xaf pirm\xc4\x85 Australijos Grand Prix, Adelaide. Malaizijoje Rosbergas fini\xc5\xa1avo antras, 17 sekund\xc5\xbei\xc5\xb3 atsilik\xc4\x99s nuo komandos draugo Lewiso Hamiltono, bet prie\xc5\xa1 Sebastian\xc4\x85 Vettel\xc4\xaf ir tai buvo pirmasis \xe2\x80\x9eMercedes-Benz\xe2\x80\x9c pirm\xc5\xb3 dviej\xc5\xb3 viet\xc5\xb3 fini\xc5\xa1as nuo 1955 m. Italijos Grand Prix. Bahreine jis peln\xc4\x97 pole pozicij\xc4\x85, bet starte buvo aplenktas Hamiltono ir galiausiai fini\xc5\xa1avo 2 vietoje. Kinijoje Rosbergas kvalifikacijoje u\xc5\xbe\xc4\x97m\xc4\x97 4 viet\xc4\x85, bet pirmame rate nukrito iki 6, ta\xc4\x8diau galiausiai fini\xc5\xa1avo antras, prie\xc5\xa1 Fernando Alonso. _NEWLINE_Sezonui persik\xc4\x97lus \xc4\xaf Europ\xc4\x85 Ispanijos Grand Prix kvalifikacijoje Rosberg\xc4\x85 d\xc4\x97l pole pozicijos aplenk\xc4\x97 Hamiltonas. Jis visas lenktynes neatsiliko nuo Hamiltono, ta\xc4\x8diau negal\xc4\x97jo jo aplenkti ir fini\xc5\xa1avo atsilik\xc4\x99s tik 0,6 sekund\xc4\x97s, o tai rei\xc5\xa1k\xc4\x97, kad Hamiltonas pirm\xc4\x85 kart\xc4\x85 2014 m. sezone tapo \xc4\x8dempionato lyderiu. Monake Rosbergas peln\xc4\x97 pole pozicij\xc4\x85, bet \xc4\xafvykis buvo i\xc5\xa1tirtas teis\xc4\x97j\xc5\xb3, nes buvo \xc4\xaftariama, kad jis suk\xc4\x97l\xc4\x97 \xc4\xafvyk\xc4\xaf, kuris i\xc5\xa1\xc5\xa1auk\xc4\x97 gelton\xc4\x85 v\xc4\x97liav\xc4\x85. Hamiltonas buvo \xc4\xafsitikin\xc4\x99s, kad Rosbergas ty\xc4\x8dia padar\xc4\x97 klaid\xc4\x85, kad u\xc5\xbesitikrint\xc5\xb3 pole pozicij\xc4\x85, bet teis\xc4\x97jai nusprend\xc4\x97, kad klaida buvo atsitiktin\xc4\x97. Rosbergo persvara \xc4\x8dempionate padid\xc4\x97jo iki 18 ta\xc5\xa1k\xc5\xb3, po to, kai Kanadoje jis ir Hamiltonas tur\xc4\x97jo problem\xc5\xb3 su \xe2\x80\x9eMGU-K\xe2\x80\x9c ir stabd\xc5\xbeiais, bet Hamiltonui d\xc4\x97l j\xc5\xb3 teko pasitraukti i\xc5\xa1 lenktyni\xc5\xb3, o Rosbergas lenktynes baig\xc4\x97 antras. _NEWLINE_Rosbergas laim\xc4\x97jo lenktynes Austrijoje ir v\xc4\x97liau peln\xc4\x97 pole pozicij\xc4\x85 Did\xc5\xbeiosios Britanijos Grand Prix, Silverstone, bet jam pirmaujant 28 rate sugedo automobilio pavar\xc5\xb3 d\xc4\x97\xc5\xbe\xc4\x97. Vokietijoje jis peln\xc4\x97 9 karjeros pole pozicij\xc4\x85. Hamiltonas kvalifikacijoje tur\xc4\x97jo problem\xc5\xb3 su stabd\xc5\xbeiais ir tur\xc4\x97jo prad\xc4\x97ti lenktynes i\xc5\xa1 20 pozicijos. Rosbergas laim\xc4\x97jo lenktynes 20 sekund\xc5\xbei\xc5\xb3 aplenk\xc4\x99s 2 vietoje fini\xc5\xa1avus\xc4\xaf Valtteri Bottas ir savo \xc4\x8dempionato persvar\xc4\x85 prie\xc5\xa1 Hamilton\xc4\x85 padidino iki 14 ta\xc5\xa1k\xc5\xb3. Rosbergo pergal\xc4\x97 buvo pirmoji vokie\xc4\x8di\xc5\xb3 lenktynininko Vokietijos Grand Prix pergal\xc4\x97 vairuojant voki\xc5\xa1k\xc4\x85 automobil\xc4\xaf nuo Rudolf Caracciola pergal\xc4\x97s 1939 m. taip pat vairavusio \xe2\x80\x9eMercedes\xe2\x80\x9c. Vengrijoje Rosbergas peln\xc4\x97 pole pozicij\xc4\x85 ir lenktyni\xc5\xb3 prad\xc5\xbeioje pirmavo u\xc5\xbe saugos automobilio. Did\xc5\xbei\xc4\x85j\xc4\x85 lenktyni\xc5\xb3 dal\xc4\xaf jis negal\xc4\x97jo aplenkti Jean-\xc3\x89ric Vergne ir komandos draugo Lewiso Hamiltono automobili\xc5\xb3. Galiausiai jis fini\xc5\xa1avo ketvirtas u\xc5\xbe Ricciardo, Alonso ir Hamiltono. Belgijoje jis susid\xc5\xabr\xc4\x97 su komandos draugu ir tai u\xc5\xbebaig\xc4\x97 Hamiltono lenktynes, o Rosbergas u\xc5\xbe\xc4\x97m\xc4\x97 2 viet\xc4\x85. _NEWLINE_Moncoje jis band\xc4\x97 aplenkti Hamilton\xc4\x85, bet 29 rate pirmame chicane pos\xc5\xabkyje stabdant susirakino ratai ir jis buvo aplenktas Hamiltono, kuris ir laim\xc4\x97jo lenktynes. Kitame etape Singap\xc5\xabre Rosbergui teko pasitraukti d\xc4\x97l elektros gedimo. Japonijoje Rosbergas peln\xc4\x97 pole pozicij\xc4\x85, bet lenktyn\xc4\x97se buvo aplenktas Hamiltono. Lenktyn\xc4\x97s vyko esant lietingam orui ir buvo sustabdytos po mirtinos Juleso Bianchio avarijos. Nuo Jungtini\xc5\xb3 Valstij\xc5\xb3 Grand Prix iki sezono pabaigos jis peln\xc4\x97 3 pole pozicijas i\xc5\xa1 eil\xc4\x97s ir penkt\xc4\x85 kart\xc4\x85 laim\xc4\x97jo Brazilijoje. Paskutiniame sezono etape Abu Dabyje Rosbergas dar tur\xc4\x97jo galimyb\xc4\x99 i\xc5\xa1kovoti \xc4\x8dempiono titul\xc4\x85, ta\xc4\x8diau lenktyn\xc4\x97se jo automobilis tur\xc4\x97jo technini\xc5\xb3 problem\xc5\xb3, sugedo ERS sistema. Galiausiai lenktynes baig\xc4\x97 14 vietoje ir pralaim\xc4\x97jo \xc4\x8dempionat\xc4\x85 Hamiltonui. Jis u\xc5\xbebaig\xc4\x97 sezon\xc4\x85 su rekordine karjeros pergali\xc5\xb3 (5), podium\xc5\xb3 (15), pole pozicij\xc5\xb3 (11) ir grei\xc4\x8diausi\xc5\xb3 rat\xc5\xb3 (5) statistika.\n_START_SECTION_\n2015\n_START_PARAGRAPH_\n2015 m. sezono prad\xc5\xbeioje Australijoje Rosbergas u\xc5\xbe\xc4\x97m\xc4\x97 2 viet\xc4\x85, u\xc5\xbe komandos draugo Lewiso Hamiltono ir tre\xc4\x8di\xc4\x85 viet\xc4\x85 Malaizijoje, u\xc5\xbe Sebastiano Vettelio ir Hamiltono. Kinijoje Rosbergas buvo antras ir Bahreine, kur tur\xc4\x97jo problem\xc5\xb3 d\xc4\x97l stabd\xc5\xbei\xc5\xb3 gedimo, fini\xc5\xa1avo tre\xc4\x8dias. Ispanijoje jis peln\xc4\x97 pirm\xc4\x85 sezono pole pozicij\xc4\x85 ir lenktyn\xc4\x97se i\xc5\xa1kovojo pirm\xc4\x85 sezono pergal\xc4\x99, pirm\xc4\x85 karjeros Ispanijos Grand Prix pergal\xc4\x99 ir 9 pergal\xc4\x99 karjeroje. _NEWLINE_Rosbergas Monake pasiek\xc4\x97 10 karjeros pergal\xc4\x99 ir tapo ketvirtu lenktynininku tris kartus i\xc5\xa1 eil\xc4\x97s laim\xc4\x97jusiu Monako Grand Prix, po Graham Hill, Ayrton Senna ir Alain Prost. Tai taip pat buvo pirmas kartas, kai jis laim\xc4\x97jo vienas po kitos vykusias lenktynes. V\xc4\x97liau sek\xc4\x97 antra vieta Kanadoje ir tre\xc4\x8dia sezono, 11 karjeros, pergal\xc4\x97 Austrijoje. Did\xc5\xbeiosios Britanijos Grand Prix jis v\xc4\x97l kvalifikavosi ir fini\xc5\xa1avo antras u\xc5\xbe komandos draugo Lewiso Hamiltono. Vengrijoje jis va\xc5\xbeiavo antras, bet susid\xc5\xabr\xc4\x97 su Daniel Ricciardo ir galiausiai fini\xc5\xa1avo 8 vietoje. Rosbergo \xc4\x8dempionato viltys prad\xc4\x97jo bl\xc4\x97sti Moncoje, kai jis pasitrauk\xc4\x97 d\xc4\x97l variklio gedimo, ir v\xc4\x97liau Rusijoje, kur lenktynes prad\xc4\x97jo i\xc5\xa1 pole pozicijos, bet pasitrauk\xc4\x97 d\xc4\x97l u\xc5\xbestrigusio grei\xc4\x8dio pedalo. Rosbergas peln\xc4\x97 ketvirt\xc4\x85 ir tre\xc4\x8di\xc4\x85 i\xc5\xa1 eil\xc4\x97s sezono pole pozicij\xc4\x85 Amerikoje. Nors pralaim\xc4\x97jo lenktyni\xc5\xb3 starte, jis i\xc5\xa1 penktos vietos pakilo \xc4\xaf pirm\xc4\x85, aplenk\xc4\x99s Kvyat\xc4\x85, Ricciardo ir Hamilton\xc4\x85 ir kontroliavo lenktynes po saugos automobilio, kol likus 10 rat\xc5\xb3 padar\xc4\x97 klaid\xc4\x85  ir pralaim\xc4\x97jo lenktynes ir pasaulio lenktyninink\xc5\xb3 \xc4\x8dempiono titul\xc4\x85 Hamiltonui. \xc4\xae pralaim\xc4\x97jim\xc4\x85 jis atsak\xc4\x97 pergal\xc4\x97mis  Meksikoje, Brazilijoje ir Abu Dabyje ir karjeros pergali\xc5\xb3 skai\xc4\x8diumi susilygino su Graham Hill. Sezon\xc4\x85 Rosbergas baig\xc4\x97 b\xc5\xabdamas antroje lenktyninink\xc5\xb3 \xc4\x8dempionato vietoje.\n_START_SECTION_\n2016\n_START_PARAGRAPH_\nPergalingas Rosbergo sezonas prasid\xc4\x97jo pirmos eil\xc4\x97s starto pozicijoje ir v\xc4\x97liau pergale Australijos Grand Prix, kur jis pirm\xc4\x85 kart\xc4\x85 nuo 2014 m. tapo \xc4\x8dempionato lyderiu. Po to sek\xc4\x97 dar viena pergal\xc4\x97 i\xc5\xa1 pirmos eil\xc4\x97s starto pozicijos Bahreine. Kinijos Grand Prix lenktyn\xc4\x97se jis peln\xc4\x97 pole pozicij\xc4\x85 ir pergal\xc4\x99, taip savo prana\xc5\xa1um\xc4\x85 prie\xc5\xa1 lenktyninink\xc5\xb3 \xc4\x8dempionato  titul\xc4\x85 gynus\xc4\xaf Lewis Hamilton padidindamas iki 36 ta\xc5\xa1k\xc5\xb3. Rusijoje Rosbergas peln\xc4\x97 pole pozicij\xc4\x85 ir lenktyn\xc4\x97se pirmavo nuo starto iki fini\xc5\xa1o, taip pelnydamas savo pirm\xc4\x85j\xc4\xaf Grand Slam, septynias pergales i\xc5\xa1 eil\xc4\x97s ir tapo pirmuoju po Michael Schumacher 2004 m. laim\xc4\x97jusiu visas pirmas keturias sezono lenktynes. Rosbergas peln\xc4\x97 dar vien\xc4\x85 pirmos eil\xc4\x97s starto pozicij\xc4\x85 Ispanijos Grand Prix, ta\xc4\x8diau po susid\xc5\xabrimo pirmame rate su komandos draugu Lewis Hamilton, pasitrauk\xc4\x97 i\xc5\xa1 lenktyni\xc5\xb3._NEWLINE_Monako Grand Prix Rosbergas v\xc4\x97l peln\xc4\x97 pirmos eil\xc4\x97s starto pozicij\xc4\x85, ta\xc4\x8diau lenktyni\xc5\xb3 prad\xc5\xbeioje jam nepavykus palaikyti tempo, komanda papra\xc5\xa1\xc4\x97 praleisti Hamilton\xc4\x85. V\xc4\x97liau sustojus pasikeisti padang\xc5\xb3 \xc4\xaf sausas, jis atid\xc5\xabr\xc4\x97 u\xc5\xbe Fernando Alonso ir negal\xc4\x97jo jo aplenkti, lenktyni\xc5\xb3 pabaigoje prasid\xc4\x97jus silpnam lietui j\xc4\xaf aplenk\xc4\x97 Nico H\xc3\xbclkenberg ir Rosbergas fini\xc5\xa1avo septintas. Tai buvo pras\xc4\x8diausias Rosbergo rezultatas Monake nuo 2011 m. ir tai suma\xc5\xbeino jo persvar\xc4\x85 prie\xc5\xa1 Lewis Hamilton, kuris laim\xc4\x97jo lenktynes, iki 24 ta\xc5\xa1k\xc5\xb3. Kanadoje Rosbergas peln\xc4\x97 septint\xc4\x85 sezono pirmos eil\xc4\x97s starto pozicij\xc4\x85 po to kai kvalifikacijoje tik 0,062 sekund\xc4\x97s dalimi atsiliko nuo Lewiso Hamiltono. Lenktyni\xc5\xb3 starte Rosberg\xc4\x85 pla\xc4\x8diai i\xc5\xa1st\xc5\xabm\xc4\x97 Hamiltonas, tod\xc4\x97l Rosbergas nukrito \xc4\xaf 10 pozicij\xc4\x85. Jis prasiskyn\xc4\x97 keli\xc4\x85 iki 4 pozicijos, ta\xc4\x8diau buvo priverstas sustoti boksuose d\xc4\x97l pa\xc5\xbeeisto automobilio ir po sustojimo nukrito \xc4\xaf 7 viet\xc4\x85. Tada jis aplenk\xc4\x97 Daniel Ricciardo ir Kimi R\xc3\xa4ikk\xc3\xb6nen d\xc4\x97l 5 vietos ir vijosi Max Verstappen, ta\xc4\x8diau Rosbergui nepavyko jo aplenkti. Prie\xc5\xa1paskutiniame rate Rosbergas pusiau apsisuko bandydamas aplenkti Verstappen\xc4\x85, ta\xc4\x8diau tarpas iki R\xc3\xa4ikk\xc3\xb6neno buvo pakankamai didelis ir neprarad\xc4\x99s pozicijos lenktynes jis baig\xc4\x97 5 pozicijoje. Jo persvara prie\xc5\xa1 Hamilton\xc4\x85 lenktyninink\xc5\xb3 \xc4\x8dempionate suma\xc5\xbe\xc4\x97jo iki 9 ta\xc5\xa1k\xc5\xb3. Rosbergas persvar\xc4\x85 padidino iki 24 ta\xc5\xa1k\xc5\xb3 naujoje Baku trasoje, kur jis i\xc5\xa1kovojo pole pozicij\xc4\x85 ir pergal\xc4\x99, o jo komandos draugas Lewis Hamilton atsitrenk\xc4\x97 \xc4\xaf sien\xc4\x85 tre\xc4\x8dioje kvalifikacijos dalyje, tod\xc4\x97l lenktynes prad\xc4\x97jo de\xc5\xa1imtas ir fini\xc5\xa1avo penktas. Rosbergas ir Hamiltonas susid\xc5\xabr\xc4\x97 paskutiniame Austrijos Grand Prix rate, ko pasekoje Hamiltonas lenktynes laim\xc4\x97jo, o Rosbergas nukrito \xc4\xaf 4 viet\xc4\x85. Nepaisant to, kad Hamiltonas buvo nu\xc5\xa1vilptas ant podiumo, teis\xc4\x97jai nusprend\xc4\x97, kad d\xc4\x97l susid\xc5\xabrimo buvo kaltas Rosbergas ir skyr\xc4\x97 jam 10 sekund\xc5\xbei\xc5\xb3 baud\xc4\x85, ta\xc4\x8diau \xc5\xa1i bauda ne\xc4\xaftakojo galutini\xc5\xb3 lenktyni\xc5\xb3 rezultat\xc5\xb3. _NEWLINE_Rosbergas prarado \xc4\x8dempionato lyderio pozicij\xc4\x85 Vengrijoje, kur fini\xc5\xa1avo antras po Hamiltono. Savo nam\xc5\xb3 Grand Prix Vokietijoje Rosbergas panaudojo agresyv\xc5\xb3 lenkimo manevr\xc4\x85 prie\xc5\xa1 Verstappen\xc4\x85. Rosbergas tvirtino: \xe2\x80\x9eA\xc5\xa1 buvau iki galo susuk\xc4\x99s vair\xc4\x85 ir labiau pasukti negal\xc4\x97jau\xe2\x80\x9c, ta\xc4\x8diau teis\xc4\x97jai su tuo nesutiko, nusprend\xc4\x97, kad lenkdamas jis pa\xc5\xbeeid\xc4\x97 taisykles ir skyr\xc4\x97 jam 5 sekund\xc5\xbei\xc5\xb3 baud\xc4\x85 ir 2 licencijos baudos ta\xc5\xa1kus._NEWLINE_Rosbergas susigr\xc4\x85\xc5\xbeino \xc4\x8dempionato lyderio pozicij\xc4\x85 po pergali\xc5\xb3 Belgijoje, Italijoje ir Singap\xc5\xabre. Susid\xc5\xabrimas pirmame pos\xc5\xabkyje su Sebastianu Vetteliu Malaizijoje Rosberg\xc4\x85 nusiunt\xc4\x97 \xc4\xaf pat\xc4\xaf gal\xc4\x85, ta\xc4\x8diau jis prasiskyn\xc4\x97 keli\xc4\x85 iki 4 pozicijos, o d\xc4\x97ka Hamiltono variklio problemos, d\xc4\x97l kurios jis tur\xc4\x97jo pasitraukti i\xc5\xa1 lenktyni\xc5\xb3, Rosbergas fini\xc5\xa1avo tre\xc4\x8dias. Pergal\xc4\x97 Japonijoje Rosbergo ta\xc5\xa1k\xc5\xb3 persvar\xc4\x85 padidino iki 33 ta\xc5\xa1k\xc5\xb3, o tai rei\xc5\xa1k\xc4\x97, kad \xc4\x8dempionatas dabar buvo jo rankose. _NEWLINE_Antros vietos fini\xc5\xa1o sezono finale Abu Dabyje pakako u\xc5\xbesitikrinti \xc4\x8dempiono titul\xc4\x85, nepaisant komandos draugo (ir lenktyni\xc5\xb3 laim\xc4\x97tojo) Lewiso Hamiltono bandym\xc5\xb3 lenktyni\xc5\xb3 pabaigoje sul\xc4\x97tinti Rosberg\xc4\x85, kad \xc5\xa1\xc4\xaf aplenkt\xc5\xb3 j\xc4\xaf vij\xc4\x99sis b\xc5\xabrys. _NEWLINE_Rosbergas yra vienintelis lenktynininkas nuo 2010 m. be Lewiso Hamitono ir Sebastiano Vettelio laim\xc4\x97j\xc4\x99s lenktyninink\xc5\xb3 \xc4\x8dempionat\xc4\x85. Jis yra tik antras buvusio \xe2\x80\x9eFormul\xc4\x97s 1\xe2\x80\x9c \xc4\x8dempiono s\xc5\xabnus, po Damon Hill, tap\xc4\x99s \xc4\x8dempionu ir pirmas tai padar\xc4\x99s t\xc4\x97vui dar esant gyvam ir automobilyje su tokiu pa\xc4\x8diu numeriu, kaip ir t\xc4\x97vo (6). Rosbergas taip pat yra pirmas vokie\xc4\x8di\xc5\xb3 lenktynininkas i\xc5\xa1kovoj\xc4\x99s \xe2\x80\x9eFormul\xc4\x97s 1\xe2\x80\x9c \xc4\x8dempiono titul\xc4\x85 voki\xc5\xa1kame automobilyje su voki\xc5\xa1ku varikliu. _NEWLINE_Rosbergas laim\xc4\x97jo 2016 m. tarptautinio lenktynininko apdovanojim\xc4\x85 2016 m. Autosporto apdovanojimuose. \xc5\xa0\xc4\xaf apdovanojim\xc4\x85 per pa\xc4\x8dius pirmus apdovanojimus 1982 m. laim\xc4\x97jo jo t\xc4\x97vas Keke Rosberg._NEWLINE_Gruod\xc5\xbeio 2 d. per FIA apdovanojim\xc5\xb3 \xc4\xafteikimo ceremonij\xc4\x85 Vienoje Rosbergas paskelb\xc4\x97, kad pasitraukia i\xc5\xa1 \xe2\x80\x9eFormul\xc4\x97s 1\xe2\x80\x9c. Jis buvo pirmas tai padar\xc4\x99s titul\xc4\x85 ginantis \xc4\x8dempionas po Alain Prost, kuris tai padar\xc4\x97 1993 m.\n_START_SECTION_\n\xc5\xa0almo dizainas ir numeris\n_START_PARAGRAPH_\n2014 m. sezone nauja taisykl\xc4\x97 leido lenktynininkams pasirinkti unikal\xc5\xb3 numer\xc4\xaf, kur\xc4\xaf naudos per vis\xc4\x85 savo \xe2\x80\x9eFormul\xc4\x97s 1\xe2\x80\x9c karjer\xc4\x85. Rosbergas pasirinko 6 numer\xc4\xaf, kok\xc4\xaf tur\xc4\x97jo ir jo t\xc4\x97vas. Jis taip pat pakeit\xc4\x97 ir \xc5\xa1almo dizain\xc4\x85 kur\xc4\xaf tur\xc4\x97jo 8 metus, i\xc5\xa1 geltono \xc4\xaf tamsiai pilk\xc4\x85. \xc5\xa0almo dizainas, kurtas Jens Munser, \xc4\xaftrauk\xc4\x97 chrom\xc4\x85, \xc5\xa1varias linijas ir asmeninius simbolius.'